
פרשת השבוע חובקת בתוכה ניגודים, הטומאה והטהרה המוות והחיים.
המתבונן מן הצד יכול היה לחשוב שכשעם ישראל נפרד משני מנהיגיו, אהרון ומרים, אז עם ישראל ישקע ביאוש.
אך לא. מרים הנביאה, זו שדאגה להחיות ולשמור על משה רבינו בתיבה שביאור. במשך כל ההליכה במדבר דאגה למים חיים, נאספת לבית עולמה ועם ישראל ממשיך בדרכו.
אהרון נאסף, אהרון הכהן הגדול מי שכל כולו אהבה לעם ישראל.
אפשר היה לצפות שכאשר נעלמים עמודי התווך של העם, העם ייעצר מדרכו, אך העם ממשיך.
העם ממשיך בדרכו לארץ ישראל נלחם עם סיחון ,חשבון ועם הכנענים וגוברים עליהם.
איך אפשר להבין תופעה מופלאה זו?
לעניות דעתי, כל הליכה בדרך מבטאת סוג של אחיזה בשתי נקודות: במגמה - ביעד וגם בשורשים.
השורשים הם אלו הנותנים כוח לעץ לגדול.
אהרון ומרים נטעו בעם ישראל את מוקדי האמונה - בנצח של עם ישראל.
מרים באהבתה לעם משקה אותם בבארה במים חיים ואהרון הכהן נוטע בעם את האמונה בטוב שבו מבעד לחולשת הרגע. כשיש עוצמות של אמונה בחיים, יש כוח להמשיך גם כאשר אהרון ומרים פיזית אינם נמצאים.
כך עם ישראל מתמלא בכוחות להמשיך ללכת לארץ המובטחת.
לכל זוג יש מסע ל"ארץ מובטחת" יש בדרך מכשולים, חלק מהמכשולים לעיתים עלולים לטלטל את הזוגיות.
הדרך בה הזוגיות תישאר יציבה, הדרך בה הזוגיות תמשיך לגדול היא הברור מהם אדני-הנצח של כל זוג.
לכל זוג יש חלום הבנוי על אדנים.
ילדים מכירים את הסיפור המופלא של רבי עקיבא ורחל. את ההתמסרות הגדולה של רחל לרבי עקיבא ואת האהבה הגדולה של רבי עקיבא לרחל.
מנין הם שאבו כוחות להתמודד עם כל הקשיים כגון, נידוי מהבית, עוני וניכור?
רק החלום המשותף של שניהם נתן להם כוח.
אני מציע לכל  זוג להתבונן בחלום המשותף, לא בשעות משבר, אלא מפעם לפעם כשטוב ונעים לשאוב ולברר מהם האדנים שעליהם מושתת הזוגיות שלהם. מהם השורשים שמהם הזוג יונק כוח להמשיך במסע. איזה ניחוח מי שבא ומבקר כל זוג מריח.
יהי רצון שכל זוג יהיה קשור לעקרונות והאמונות שמרוממים אותו מעל קשיים ומחזקים אותו במסע החיים.

